Data: 15.01.2017

Ref: Sugestii pentru îmbunătățirea și completarea Proiectului Studiului de oportunitate privind modalitatea de delegare a serviciului public de administrare a fondului imobiliar aflat în domeniul public și privat al Municipiului București șu în domeniul privat al statului

Către

Primăria Municipiului București

Subscrisa Asociaţia ActiveWatch, cu sediul în Bucureşti, reprezentată prin Irina Zamfirescu, și Fundația Centrul de Resurse pentru participare publică, prin Oana Preda, depunem următoarele recomandări la Proiectul de hotarare privind aprobarea Studiului de oportunitate privind modalitatea de delegare a serviciului public de administrare a fondului imobiliar aflat în domeniul public și privat al Municipiului București și în domeniul privat al statului. Având în vedere prevederile Legii 52/2003, vă solicităm să ne transmiteți în scris dacă există sugestii care nu sunt preluate din prezentele sugestii, precum și motivele pentru care acestea nu sunt preluate:

Astfel că:

1. În prima secțiune a studiului – **Precizări** - este stipulat ca obiectiv principal al structurii obținerea de profit. Deși considerăm că este o preocupare legitimă, considerăm că este imperios necesar să fie introdus ca obiectiv și accesul la locuire decentă pentru persoanele defavorizate social. Lipsa de referire la această categorie – persoane care au nevoie de sprijin pentru acoperirea cheltuielilor asociate cu locuirea, poate denota lipsa de interes pentru una dintre principalele problem sociale din București.
2. La capitolul **1.2: Prezentarea infrastructurii care urmează a fi dată în administrare și exploatare**: considerăm necesară completarea acestei secțiuni cu numărul de unități locative pentru fiecare dintre categoriile prezentate. Lipsa acestor cifre face total irelevant acest capitol, el prezentând, în actuala formă, doar definiții ale formelor de locuințe pe care Primăria Capitalei le gestionează. Mai mult, considerăm că este necesară introducerea aici și a numărului de spații cu altă destinație decât aceea de locuință cu valorile aferente.
3. La capitolul **1.3 Descrierea activități pentru care se face delegarea de gestiune,** propunem completarea cu:
	1. Elaborează alături de Direcția Generală se Asistență Socială a Municipiuui București strategii cu privire la locuirea pentru persoanele defavorizate sociale.

Având în vedere evidenta lipsa de colaborare între cele două instituții, considerăm că este oportună colaborarea în vederea identificării nevoilor, precum și a soluțiilor care se impun în domeniul locuirii sociale.

1. Capitolul **1.4.: Investițiile necesare pentru modernizare sau extindere** – capitolul nu face nimic mai mult decât să preia o serie de informații din bugetul local. Nu există nicio referire cu privire la nevoile efective pe care investițiile să le acopere. Sugerăm completarea acestui capitol cu informații relevante cu privire la natura investițiilor, a nevoilor, precum și a obiectivelor de extindere.
2. Capitlul **2.2: Motive de ordin social** – Sugerăm completarea capitolului cu principii care să reglementeze activitatea în domeniul locuirii sociale. Forma prezentată pe site face referire strict la “echilibru între criteriile competiționale și comerciale”, fără a aduce niciun moment în discuție principiile solidarității și ale dreptului la locuire decentă pentru toți.
3. Tabelul 2: Matricea riscurilor gestiunii serviciului de administrare a fondului locativ și a spațiilor cu altă destinație aflate în domeniul public și privat al Municipiului București:
	1. Ultima coloană este incompletă pe site-ul PMB: “asumarea integral de către” – sugerăm completarea coloanei.

Pentru mai multe detalii cu privire la documentul transmis: Irina Zamfirescu, irina@activewatch.ro, 0727 736 572.

Cu respect,

Irina Zamfirescu

Asociația ActiveWatch

Oana Preda

CeRe